અભિનેતા-દિગ્દર્શક હોવાની સાથે તેઓ યુવા કલાકારોના મેન્ટોર પણ છે અને એટલે જ આજના યુવા કલાકારોમાં એ નીશુબાબાના નામથી જાણીતા છે. હા, રંગભૂમિના આ અદના કલાકારનું નામ છે નિસર્ગ ત્રિવેદી. તેમની નાટ્યયાત્રા દરમિયાન બનેલો એક પ્રસંગ કે જેને તેઓ કલાકારજીવનની સૌથી મોટી શીખ માને છે તે આ મુજબ છે. ‘એકવાર પ્રેમાભાઈ હોલમાં અમારા એક નાટકનો પ્રયોગ થવાનો હતો. કૈલાસ પંડ્યા એ નાટકના દિગ્દર્શક હતા. હું તે વખતે અગિયાર કે બારમામાં ભણતો હોઈશ. નાટક શરૂ થવાની થોડી મિનિટો પહેલાં હું બહાર નીકળ્યો અને પ્રેક્ષાગારનું દૃશ્ય જોઈને આભો થઈ ગયો. તરત અંદર આવીને કૈલાસભાઈને કહ્યું કે, ‘નાટક બંધ રાખવું પડશે.’ કૈલાસભાઈએ પૂછ્યું, ‘કેમ ?’ જવાબમાં મેં કહ્યું કે હોલમાં માત્ર દસ જ પ્રેક્ષકો છે. ત્યારે કૈલાસભાઈએ હસીને, મારા માથે ટપલી મારીને કહ્યું કે, ‘એક પ્રેક્ષક હોય કે દસ હોય. નાટક તો ભજવવું જ પડે.’ અને અમે નાટક ભજવ્યું. પછી વર્ષો પછી મારે ‘આધે અધૂરે’ નાટકનો શો હતો. એ વખતે અમદાવાદમાં ખૂબ વરસાદ પડેલો અને માત્ર એક જ વ્યક્તિ એ નાટક જોવા આવેલી. ત્યારે મને કૈલાસભાઈના એ શબ્દો યાદ આવ્યા અને એક પ્રેક્ષક માટે પણ અમે નાટક ભજવ્યું.’